આ પછી તો એમની દાનની પ્રવૃત્તિમાં વેગ આવ્યો. એક ભાઈ મનહરલાલ અને ફઈબાનાં એક દીકરા ભીમકુંડમાં અકસ્માતમાં ગુજરી ગયા એટલે એમનાં સ્મરણાર્થે ‘મનહરદાસ ચેરીટેબલ ટ્રસ્ટ’ સ્થાપ્યું. એમાં નાતજાતના ભેદભાવ વગર જરૂરતમંદ માણસોને શૈક્ષણિક અને વૈદ્યકીય મદદ આપવાનું રાખ્યું. એ જ ટ્રસ્ટની એક ફ્રી બેડ કેશોદ-અક્ષયગઢની ટી. બી. હોસ્પીટલમાં રાખી. દામોદરકુંડ અને રેવતીકુંડનો જીર્ણોધ્ધાર કર્યોં. વિસાવદરની અંધશાળાને બેઠી કરી. જૂનાગઢના મયરામદાસજી બ્રહ્મચર્યાશ્રમ અને સ્વ. પુષ્પાબહેન મહેતાએ 1945 માં સ્થાપેલી સંસ્થા ‘શિશુમંગલ’- આ બધામાં તેમનાં આર્થિક યોગદાનનો પ્રવાહ સતત જારી રહ્યો. અરે, બલીયા પરીવારે તો જૂનાગઢની આઝાદી માટેય નોંધપાત્ર ફાળો આપેલો. એ માટે સ્થપાયેલી આરઝી હકુમત માટે સહાયફંડ એમણે જ સ્થાપ્યું અને આરઝી હકુમતને જબરદસ્ત આર્થિક પીઠબળ પુરૂં પાડયું. જૂનાગઢમાં ‘ચેમ્બર ઓફ કોમર્સ’ માટે તે વખતનાં સ્વ. શરદ જાનીની પ્રેરણાથી ‘બલીયા ચેમ્બર’નું આલીશાન બીલ્ડીંગ ચેમ્બર ઓફ કોમર્સ માટે બંધાવી આપ્યું જે આજે પણ જૂનાગઢના એક ગૌરવરૂપ છે.